(เพิ่มเติม) ตลท. ปลดเครื่องหมาย “H” หุ้น SINGER หลังแจงข้อมูล
SINGER ยันเปลี่ยนโครงสร้างผู้ถือหุ้น ไม่กระทบการบริหาร-การดำเนินธุรกิจ หลังมีบิ๊กล็อตเกิน 25% มีมูลค่าสูงสุด 1.51 พันลบ. จำนวน 12 รายการ ปริมาณ 108,000,000 หุ้น ราคาเฉลี่ย 14 ซึ่งเป็นราคาต่ำกว่ากระดานเมื่อวันที่ 5 มิ.ย.58
8 มิ.ย. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้ปลดเครื่องหมาย H หลักทรัพย์ บริษัท ซิงเกอร์ประเทศไทย จำกัด (มหาชน) หรือ SINGER รอบเช้าของวันที่ 8 มิ.ย.58  เนื่องจากบริษัทได้เปิดเผยสารสนเทศสำคัญแล้ว
ทั้งนี้เนื่องจากปรากฏรายการซื้อขายหลักทรัพย์บนกระดานรายใหญ่ หรือ ด้วยวิธีบันทึก การซื้อขายรายใหญ่ (Trade Report-Big lot) เกินกว่า 25% ของทุนจดทะเบียนที่เรียกชำระแล้วนั้น บริษัท ซิงเกอร์ประเทศไทย จำกัด (มหาชน) หรือ SINGER ระบุว่า บริษัทได้รับแจ้งจากบริษัท SINGER (THAILAND) B.V. ที่เป็นผู้ถือหุ้นจำนวน 108,000,000 หุ้น คิดเป็น 40% ของจำนวนหุ้นทั้งหมดของบริษัท ได้มีการขายหุ้นสามัญ SINGER จำนวน 67,499,900 หุ้น ซึ่งคิดเป็น 24.99% ของจำนวนหุ้นทั้งหมดของบริษัท ในราคาหุ้นละ 14 บาท คิดเป็นมูลค่า 944,998,600 บาท ให้กับบริษัท เจมาร์ท จำกัด (มหาชน) หรือ JMART
ส่วนหุ้นสามัญ SINGER ส่วนที่เหลือของ SINGER (THAILAND) B.V. บริษัทยังไม่สามารถทราบได้ว่าเป็นใครในขณะนี้ จะต้องรอให้มีการปิดสมุดจดทะเบียนก่อน จึงจะมีการแจ้งโครงสร้างผู้ถือหุ้นรายใหญ่ 10 รายแรกให้ทราบในภายหลังโดยเร็วต่อไป
ทั้งนี้ปัจจุบัน SINGER มีคณะกรรมการบริษัททั้งหมดจำนวน 8 ท่าน เป็นกรรมการอิสระจำนวน 4 ท่าน กรรมการที่เป็นผู้บริหารจำนวน 2 ท่าน ผู้แทนจากผู้ถือหุ้น จำนวน 2 ท่าน ทั้งนี้การเปลี่ยนแปลงโครงสร้างผู้ถือหุ้นดังกล่าวไม่กระทบต่อโครงสร้างการบริหารงานหรือการดำเนินธุรกิจหลักของบริษัทแต่อย่างใด
 